Byrettens dom stadfæstes med den ændring, at straffen nedsættes til fængsel i 16 år i sag om overtrædelse af straffelovens § 191, stk. 1, 2. pkt., og stk. 2, jf. stk. 1, 2. pkt., jf. § 23, jf. § 88, stk. 1, 2... Vis mere
Ret: Vestre Landsret (2. instans)
Faggruppe: Straffesag — Almindelig domsmandssag
Sagsemner: Almenskadelige handlinger;
Narkotika;

16 års fængsel for medvirken til
narkokriminalitet

16 års fængsel for at have medvirket til narkokriminalitet, herunder
indsmugling og videreoverdragelse af ikke under 381 kg amfetamin, 940
gram ketamin og 2,5 kg kokain.

Vestre Landsret har i dag afsagt dom i en domsmandssag, hvor en nu 31-årig mand er fundet skyldig i
grov narkokriminalitet ved i perioden fra maj 2019 til oktober 2020 at have medvirket til indsmugling og
videredistribution af ikke under 381 kg amfetamin, ca. 940 gram ketamin og ca. 2,5 kg kokain.

Grov narkokriminalitet straffes som udgangspunkt med fængsel indtil 16 år. Efter mængden og
karakteren af de stoffer, som tiltalte har medvirket til indsmugling og videredistribution af,
sammenholdt med tiltaltes rolle i et grænseoverskridende narkonetværk, fandt landsretten grundlag
for at udnytte strafferammen i straffelovens § 191, stk. 1, 2. pkt. fuldt ud. Straffen blev således fastsat
til 16 års fængsel.

Landsretten fandt – modsat byretten – derimod ikke, at der forelå sådanne særdeles skærpende
omstændigheder, at der var grundlag for at gå ud over strafferammen efter en særlig regel herom i
straffelovens § 88, stk. 1, 2. pkt.

Byretten var i det væsentligste kommet til samme resultat i forhold til skyldsspørgsmålet. Tiltalte var i
byretten straffet med fængsel i 18 år.